《次韵雪冈徐景星二首 其二》
宋代·方一夔

穷腹便便诧老边，敢将文字压前贤。愁怀不作功名想，衰鬓从教儿女怜。

客路知心惟有月，书灯话旧更何年。欲投名字来吟社，已湿寒灰不复然。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。